钦定古今图书集成/明伦汇编/氏族典/第264卷 > 王环
## 钦定古今图书集成/明伦汇编/氏族典/第264卷 > 王环

按《十国春秋》，楚王环，为人勇悍，善兵法，从武穆王数
征讨有功。乾化中，授岳州都指挥使。时刺史许德勋
将水军巡边，夜分南风暴起，环乘风趣黄州，以绳登
城，径奔州署，执吴刺史马邺，大掠而回。德勋曰：“鄂州
将邀我，奈何？”环曰：“我军入黄州，鄂人不知，奄过其城，
彼方自救不暇，安敢邀我？”乃展旗鸣鼓，扬帆大进。鄂
人殊出不意，果恇扰不敢逼。天成三年，改六军副使，
与荆南战于刘郎洑，荆南大败，请和。武穆王让环不
即取荆南，环曰：“江陵在中朝及吴、蜀之间，四战之地
也，宜存以为吾捍蔽，安可徒快一时心，而自失唇齿
之形乎？”王以为识时势，大悦之。环前后凡六破吴兵，
再破荆南兵，声震一时。环每战身先士卒，与众同甘
苦，常置鍼药在左右。战罢，索伤者于帐前，亲为傅治。
士卒隶戏下者相贺曰：“吾属得死所矣！”故所向克捷。
不数年卒。子赟。